* Skriv en reportage fra din praktikplads. Du er journalist og oplever praktikperioden eller en hændelse i praktikperioden gennem en journalists øjne, som du skal berette om.

REPORTAGE – en informationsgenre

*”Klokken er 8.02 og regndråberne buldrer mod gymnastiksalens ruder, hvor elever sidder klar ved bordene i lige rækker. En dreng ruller nervøst blyanten mellem sine fingre, og der er en sød lugt af sved. Den skriftlige eksamen i dansk er i gang for landets cirka 70.000 elever i 9. klasse.”*

**Sådan kunne en reportage begynde.** Ordet *reportage* er fransk og betyder ’bære’. **Essensen i reportagen er, at journalisten er på det sted, hvor en begivenhed sker, er sket eller skal ske** og **giver læseren sin førstehåndsberetning fra stedet.** Han *bærer*altså en begivenhed frem for læseren.

**I reportagen afgør journalisten, hvad historien går ud på via sin vinkel.** Kilderne er reduceret til en slags vidner. I den gode reportage gør journalisten sig **umage med at give læserne en fornemmelse af, at de selv er til stede**. **Begivenheden og omgivelserne er så detaljeret beskrevet, at læserne får fornemmelsen af, at de selv er der**. **Det gør journalisten ved at fortælle om sine sanseindtryk.** Reportageelementer kan **fx være at beskrive hvordan omgivelserne og personerne ser ud og hvilken lugt eller stemning, der er.**

Reportageelementer er også gode at bruge i andre genrer - fx i nyhedshistorien, hvor indgangen til artiklen kan være et **’malende billede’** af fx rådne agurker. På den måde kan du som journalist sætte billeder i gang i hovedet på læserne, så de får lyst til at læse videre i historien om dårlige agurker i butikkerne.

I undersøgende eller dybdeborende reportage går journalisten dybere ned i sin historie og underbygger den med flere kilder, fx historisk eller videnskabeligt materiale eller andre dokumenter. Desuden foretager han et stort analysearbejde og en grundig kildekritik. Det er en tidkrævende form for journalistik, og den udføres derfor ofte af to eller flere journalister.

Reportagegenren kan også bruges til kritisk at belyse problemer af væsentlig interesse for læserne eller til at afsløre ulovlige forhold eller forhold, der kan angribes rent moralsk. Det kunne være at vise de kummerlige forhold, som en gruppe østeuropæiske arbejdere lever under eller beskrive det kaos, der hersker efter et terrorangreb.

Man kan også opleve billedreportager i avisen eller på nettet, hvor en fotograf fortæller en historie gennem pressefotos. Det kan fx være fra en festival eller en koncert eller fra helt almindelige menneskers hverdag. Reportagegenren er desuden særdeles brugt i tv og radio, fordi mange reportageelementer, observationer og stemninger kan gengives direkte som lyd eller levende billeder.